באילו אופנים השפיעו ומשפיעים הסכמי הגג על דמותן של הערים בפריפריה?
הסכמי הגג אפשרו תכנון וביצוע פרויקטים בדיור בהיקפים נרחבים , תוך מתן מענה לשירותי מעטפת נדרשים למגורים- תשתיות תחבורה, מוסדות חינוך , פארקים שבילים ועוד. ההסכמים מאפשרים בנייה חדשה באזורים נרחבים בארץ, כל עוד הממשלה עומדת בהתחייבויותיה. הבעיה היא שפעמים רבות הסכמי הגג נחתמים ויוצאים לדרך כאשר התשלומים מתעכבים ורשויות נקלעות לתשלומים שלא יכולות לעמוד בהם. אני חושב שבערים מסוימות בפריפריה החברתית והגיאוגרפית ההסכמים הללו עשו טוב כמו בדימונה לדוגמא. ברגע שנייצר מנגנון שייתן ביטחון אמיתי לרשויות לצאת לדרך, ויתחשבו במנגנוני תעסוקה , אני מעריך שההסכמים ישרתו את ערי הפריפריה אפילו יותר מאשר כיום.
איך אפשר לצמצם את הפערים בין פריפריה ומרכז?
לתת חכות ולא דגים. לא עוד תקציבים נקודתיים , אלא פיתוח אמיתי של ההון האנושי. השקעה במרחבי תעסוקה ויצירת אלטרנטיבה אמיתית של איכות חיים עם תעסוקה ותחבורה נגישה, מרכזי לימוד והבאת חברות גדולות.
הגזענות בחברה הישראלית מעיבה על היחסים בין היהודים והמיעוטים בישראל.
האם ובאלו אופנים ראשי השלטון המקומי יכולים לשנות את השיח תוך יצירת מרחב שיתופי-שוויוני פורה ?
בשלטון המקומי אין גזענות, כולנו פועלים יחד כבר הרבה מאוד שנים וכראשי רשויות מבינים שעלינו להוביל קול ברור נגד הגזענות. זה קורה דרך מפגשים בין החברה היהודית לערבית, דרך שיתוף פעולה ועבודה משותפת כולנו מגלים מכנים משותפים. עלינו, כראשי רשויות ליצור יותר מרחבים כאלו. כמו לדוגמא כשגילינו צורך בסייעות בגני הילדים עודדנו גיוס של נשים מהחברה הערבית בגני ילדים ביישובים יהודיים.
לקראת MUNI-EXPO הקרוב - באילו אופנים מוטמע חזון מוני-אקספו ברשויות גדולות כקטנות ?
אחרי ארבע שנים אנחנו כבר רואים את השינוי שעשתה הועידה בפועל, כשחיברה לראשונה בין עסקים ושירותים מתקדמים לרשויות המקומיות. היום אנחנו יודעים להגיד שהרבה רשויות מקומיות כבר התחילו ליישם ולהטמיע את השירותים בפועל. אני חושב שהועידה מצליחה לגשר על הפערים שהיו בעבר בין המגזר העסקי למוניציפלי ושהצליחה להעמיד על סדר היום את נושא החדשנות המוניציפאלית.
מהם היעדים המרכזיים של מרכז השלטון המקומי לשנת 2020 ?
לשמור על ביטחון התושבים שלנו, החינוך שלהם, ואיכות החיים. שנת 2020 מתחילה על הצד העקום, לאור קיפאון ממשלתי וקיצוצים רחבים בתקציב המדינה עקב כך. השנה שמנו לנו למטרה למנוע את הפגיעה בתכניות החשובות שאנחנו מפעילים ברווחה, עם הנוער ובחינוך ע"י השבת התקציבים. נעשה הכל כדי שהרשויות ימשיכו ביציבות בפיתוח ובפרויקטים ארוכי טווח כדי שהשגרה של התושבים לא תיפגע.
לא נוותר על הובלת החדשנות המוניציפאלית. נמשיך לפעול להטמעת החדשנות באמצעות מרכז החדשנות שהקמנו בחברה למשק וכלכלה של השלטון המקומי, מלווה את הרשויות המקומיות בפעילותן ומתאים להם פתרונות טכנולוגיים מיטבים שיובילו בהכרח להתייעלות חיסכון ושיפור השירות.